Venstre-politiker erkjenner sex med mindreårig jente
Klassekampen skriver mandag at lokalpolitikeren i Venstre er anmeldt for voldtekt av den mindreårige jenta. Overgrepet skal ha skjedd på en sommerleir arrangert av Europeisk Ungdom. Til VG understreker mannens forsvarer at både hennes klient og jenta som har anmeldt forholdet er unge og sårbare. - Dette er en meget trist og tragisk sak. Min klient samarbeider fullt ut med politiet og har latt seg avhøre. Han erkjenner straffskyld for å ha hatt seksuell omgang med en mindreårig jente, men han nekter for at det skal være snakk om et overgrep og en voldtekt, sier forsvarer Inger Marie Sunde til VG. - Min klient er utrolig trist for denne saken, ikke bare for sin egen situasjon, men han tenker også mye på jenta og på belastningen for henne og hennes familie, fortsetter Sunde.Jentas bistandsadvokat Martin Eiebakke ønsker å si minst mulig som kan bidra til identifisering av jentas identitet. - Jeg kan bekrefte at hun er fornøyd med at saken er blitt godt håndtert av Venstre. Politiets håndtering av saken vil jeg ikke gå inn på, sier Eiebakke til VG. Saken ble politianmeldt i forrige uke, og etterforskes av det lokale politidistriktet der det angivelige overgrepet fant sted. Generalsekretær i Venstre, Trond Enger, sier mannen det gjelder ikke hadde noen politiske verv for Venstre ut over å være folkevalgt lokalpolitiker.- Han trakk seg umiddelbart fra valgkampen, og har permisjon fra sin jobb som folkevalgt. Vi er glade for at politiet etterforsker saken, og avventer deres håndtering av det juridiske før vi tar en avgjørelse rundt hans partimedlemskap, sier Enger til VG. - Vi har hatt en tett dialog med begge parter, og har tatt saken veldig alvorlig. Ut over det må deres advokater kommentere vår håndtering, fortsetter han. Enger sier til VG at han ble kjent med saken i sommer, kort tid etter at hendelsen skal ha funnet sted. - Som generalsekretær har jeg hatt ansvaret for vår håndtering av saken, men jeg har holdt partiledelsen løpende orientert. Vi har også hatt dialog med fylkeslaget mannen tilhører, sier Enger.Til Klassekampen sier han at partiet tar saken svært alvorlig, og at det ikke er noen ukultur i Venstre. Partileder i Venstre, Trine Skei Grande, viser til Enger og at det er han som håndterer saken for partiet. VG har snakket med gruppeleder for det politiske organet mannen var del av, som bekrefter at 20-åringen har permisjon. - Han fortalte meg i sommer at han trakk seg fra valgkampen av personlige årsaker og at han søkte persmisjon. Vi har satt en annen person i jobben. Selve saken er det Venstre sentralt som styrer, sier lokalpolitikeren til VG.For drøyt halvannet år siden ble daværende Venstre-nestleder Helge Solum Larsen anmeldt for voldtekt av en 17 år gammel jente. Larsen vedgikk å ha hatt samleie med jenta under et partiarrangement, men nektet for å ha begått overgrep. Han trakk seg fra partiverv, og saken ble senere henlagt. Også Larsen ble forsvart av Inger Marie Sunde, som sier at det eneste likhetstrekket mellom de to sakene er at begge var tragiske for alle de involverte partene.
En folkevalgt Venstre-politiker (20) erkjenner seksuell kontakt med en mindreårig jente, men nekter for at det skal ha vært en voldtekt.